Každoročne, na začiatku februára slávime sviatok pod názvom *Obetovanie Pána*. Pripomíname si veľkú udalosť zo života Svätej rodiny Ježiša, Márie a Jozefa. Udalosť je spojená s chrámom. Jozef s Máriou doň prišli, ako im to ukladal zákon, aby obetovali dieťa Bohu, zasvätili ho, prijali Božie požehnanie a očistili sa. Aj nám ukladá zákon, resp. láska k Bohu, k Cirkvi a túžba po spáse svojej duše povinnosť chodiť do kostola na svätú omšu. Každú nedeľu a prikázaný sviatok. Oslavujeme tým nášho Pána, získavame Božie požehnanie, posväcujeme svoj život, približujeme sa k Pánu Bohu, nášmu Nebeskému Otcovi. Udalosť príchodu Svätej rodiny do chrámu si pripomíname požehnaním hromničných sviec a sprievodom k oltáru. Svieca bude použitá aj pri slávnosti Prvého svätého prijímania v súvislosti s obnovením krstných sľubov. Pri krste rodičia a krstní rodičia vyznali vieru v Trojjediného Boha, zriekli sa hriechu a modlili sa modlitbu: „Bože žehnaj naše dieťa, aby jeho život bol tebe na slávu, jemu na spásu, nám na radosť a svetu na osoh.“ Počas slávnosti prvého svätého prijímania budeme svedkami obnovenia sľubov so zapálenou sviecou v ruke. Ona symbolizuje Ježiša, vyjadruje obetu a horiaci plameň svetlo, ktoré nemá zhasnúť. *„Vám sa zveruje toto svetlo.* *Dbajte, aby vaše dieťa vždy kráčalo vo svetle Kristovom ako dieťa svetla, vytrvalo vo viere až do konca. Len tak bude môcť ísť so všetkými svätými v ústrety Pánovi, keď príde vo svojej sláve.“* V evanjeliu sa neraz spomína horiaca lampa, svetlo, plameň... Vyjadruje to našu pripravenosť na stretnutie s Bohom. Teda naše čisté srdce, stav posväcujúcej milosti...

Na prvé sväté prijímanie môže ísť len to dieťa, ktoré je pokrstené, navštevuje hodiny náboženskej výchovy, chodí do kostola každú nedeľu a prikázaný sviatok, na stretnutia prvú nedeľu v mesiaci, učí sa otázky a odpovede, ktoré sú na farskej webstránke (www.*borovce.fara.sk/Sviatosti/Eucharistia/Otázky na prvé sväté prijímanie*), plní si úlohy (borovce.fara.sk/príprava na prvé sväté prijímanie november, december, január, február...) a úspešne zvládne preskúšanie, ktoré bude v apríli. Dieťa potrebuje, aby ho niekto z najbližších príbuzných (rodičov, starých rodičov, krstných rodičov) aj naďalej viedol cestou viery, života podľa Božích a cirkevných prikázaní. Neexistuje, aby dieťa po slávnosti prvého svätého prijímania nechodilo do kostola, nepristupovalo k svätej spovedi a k svätému prijímaniu. Tí, ktorí tak urobia sú podvodníci, klamári, a neveriaci. Zneužili kostol a slávnosť Prvého svätého prijímania na svoju nejakú svetskú oslavu, zradili, zapreli a pohrdli Pánom Ježišom. Ich rodičia budú za to braní na zodpovednosť! Ak dieťa chce ísť na Prvé sväté prijímania, musí vedieť, že sa tým zaväzuje k plneniu krstných sľubov. Ak niečo sľúbim, musím to aj dodržať. Ak to dodržať nechcem, tak klamem. Kto klame pácha hriech. Prehrešuje sa proti Bohu: Ȏsme božie prikázanie znie: Nebudeš krivo svedčiť proti svojmu blížnemu (t.j. nebudeš klamať).

Pán Ježiš povedal: *„Kto uverí a dá sa pokrstiť, bude spasený....Ja som chlieb života, kto bude jesť z tohto chleba, bude mať večný život.“* To je zmyslom a podstatou chodenia do kostola: život s Pánom Ježišom. Ten, kto niečo sľúbi a nedodrží, je horší ako ten, čo nič nesľúbi. Ten, kto klame, je horší ako ten, kto mlčí.

Na našej ceste životom nás sprevádza mocné orodovanie našej Nebeskej Matky Panny Márie. Ona nám hovorí: „Urobte všetko, čo vám môj syn povie.“ To sú slová Panny Márie na svadbe v Káne Galilejskej. Ježiš tam urobil svoj prvý zázrak, keď premenil vodu na víno. Boh chce premeniť náš život z obyčajného, všedného, hriešneho na blažený. Panna Mária k nám prichádza aj v modernej dobe. Známe sú jej zjavenia deťom v Lurdoch a Fatime. Modlievajme sa posvätný ruženec, modlitbu Anjel Pána, Pod Tvoju ochranu. Spievajme mariánske piesne. V mesiaci február spoznajme aj ďalších svätých na našej ceste do neba. Napr. sv. Agátu, pannu a mučenicu (má sviatok 5. februára). Sv. Agáta žila v 3. storočí v Taliansku. Krásna, vznešená a bohatá, vychovávaná v kresťanskej viere, ako 15 ročná sa zamilovala do Pána Ježiša. Rozhodla sa patriť iba jemu. Zasvätila sa mu. Jeden neveriaci a vysoko postavený muž menom Quinianus, očarený jej krásou, ju chcel len pre seba. Keďže ho odmietla, udal ju ako kresťanku. V tom čase kresťanov prenasledovali, bili a mučili, ak sa nezriekli svojej viery. Agáta odolala všetkým pokušeniam, nástrahám, zvodom a podstúpila mučenícku smrť. Rok po jej smrti vybuchla sopka Etna, hrozilo, že mesto Catánia bude zničené. Obyvatelia niesli oproti láve závoj, ktorý nosila mučenica Agáta. Láva zázračne zmenila smer, obyvatelia boli zachránení. Na pamiatku tejto udalosti sa tam každoročne koná festival, oslava ku cti svätej Agáty. Je patrónkou hasičov, dojčiacich žien, zlatníkov, zvonárov, sklenárov, ľudí trpiacich hladom, pri neplodnosti, v čase búrok, zemetrasení a katastrofách.

Nasledujúci mesiac marec sa nesie v znamení pôstneho obdobia. Popolcová streda (5.3.2025) je dňom prísneho pôstu. Ježiš povedal: „Robte pokánie, lebo sa priblížilo nebeské kráľovstvo.“ Pôst od mäsa je jedným zo spôsobov pokánia.

Objavme znova dôležitosť a význam pôstu v našom živote. Zachráňme sa pre nebo. Popolcová streda, Veľký piatok, ako aj každý piatok, pokiaľ nie je slávnosť, sú dňami pôstu. Pán Ježiš raz povedal: *„Toto ... sa dá vyhnať iba pôstom a modlitbou.“*

**Domáca úloha:** pevne sa rozhodneme každú nedeľu a prikázaný sviatok zúčastniť sa svätej omše. Budeme hľadať odpovede ( v knihách, v rozhovoroch, v počúvaní kázní kňaza, katechétu, rodičov, starých rodičov, krstných rodičov... ), prečo je to tak správne, dobré a užitočné. Spolu s ostatnými členmi rodiny budeme žiť ako sa na kresťanov - katolíkov patrí. Nedeľu budeme svätiť. Ani jedna nedeľa bez účasti na svätej omše. V prípade choroby, ktorá nám zabráni ísť do kostola, budeme svätú omšu sledovať v televízii. Zapálime si pri tom sviečku a poznačíme sa svätenou vodou (prežehnaním). Svieca a svätená voda nám pripomínajú, že patríme Kristovi, sme kresťania, sme pokrstení. Každý deň sa pomodlíme (Otčenáš, Zdravas Mária, Sláva Otcu, Verím v Boha, Pod tvoju ochranu, Anjel Boží, iné modlitby, najlepšie aj vlastnými slovami...), prečítame si životopis niektorého svätého, večer pred spaním si budeme spytovať svedomie, oľutujeme hriechy, dáme si predsavzatie, že sa ďalším hriechom budeme vyhýbať, odprosíme tých, ktorým sme ublížili, odpustíme tým, ktorí ublížili nám, okrem plnenia povinností budeme robiť aj dobré skutky, piatok vykonáme skutok pokánia, budeme si dávať pozor na svoje zdravie, viac budeme športovať, menej používať mobil, poslúžime chorým, objímeme rodinných príslušníkov, budeme slušní a úctiví k ľuďom... A takto, po kresťansky, budeme kráčať smerom k cieľu – do neba. S Božím požehnaním; lebo: *Bez Božieho požehnania sú márne naše namáhania!* Najbližšie stretnutie bude **2. marca**.